Nóg 'n bank dank dalk 100 werkers af | Netwerk24
Deur Elvira Wood 30 Julie 2019 11:30
Nedbank gaan moontlik tussen 50 en 100 werknemers afdank.
eNCA het Sondag berig dié bank is reeds in gesprek met sowat 1 500 werknemers wat in sy kleinhandel- en sakebankafdeling werk.
Nedbank het dié syfer aan Netwerk24 bevestig.
Die bank sê in 'n antwoord per e-pos dat hy reeds sedert Mei in gesprek met werknemers is oor die herstrukturering.
Hy sê hoewel dit lyk asof tot 100 werknemers moontlik hul werk gaan verloor, gaan hy "hard probeer om dié getal tot die minimum te beperk".
Die bank sê hy ondersoek moontlikhede om personeel wat deur die herstrukturing beïnvloed word, waar moontlik in ander poste by die bank self aan te stel.
Wayne Hattingh, assistenthoofsekretaris van die bankwerkersvakbond Sasbo, het aan Netwerk24 bevestig dat dié vakbond in gesprek is met Nedbank oor die moontlike afleggings.
"Sasbo ondersteun glad nie enige afleggings nie. Hy werk hard om die bank te probeer oortuig om niemand uit diens te stel nie," sê hy in 'n e-pos.
Nedbank is die derde van die vier groot banke wat vanjaar aankondig dat hy sy arbeidsmag gaan kleiner maak.
Standard Bank het reeds in Maart aangekondig dat hy 104 van sy takke sluit. Sowat 1 200 van sy werkers kan weens dié herstrukturering hul werk verloor.
Standard Bank het verduidelik hy het sy kleinhandel- en sakebankdienstemodel hersien vanweë die veranderende behoeftes van kliënte te midde van vinnige aanvaarding van digitale bankprodukte en -dienste.